Ondersoek gedoen ná Tshwane-metropolisie dokter glo boelie | Maroela Media
Die Tshwane-metropolisie gaan self ondersoek instel na die omstandighede van die beweerde aanranding van 'n gerekende pulmonoloog en sy vrou, 'n fisioterapeut.
Dr. Emmanuel Taban, oorspronklik van Suid-Soedan, en sy vrou voer aan hulle is die afgelope naweek tydens 'n onderonsie met die metropolisie hardhandig behandel. Taban is eindelik in hegtenis geneem nadat hy glo 'n vragmotor op 'n sperstreep verbygesteek het.
"Die dokter beweer hy is Saterdag aangerand, maar hy is eers [Maandag] na die polisie om 'n saak aanhangig te maak. Die Tshwane-metropolisie gaan 'n afskrif van die dossier aanvra sodat ons ons kan vergewis van wat op die dag gebeur het en ons eie interne ondersoek kan doen," het Isaac Mahamba, woordvoerder van die Tshwane-metropolisie, gesê.
Volgens hom is die beamptes wat by die voorval betrek word, steeds by die werk.
Die Suid-Afrikaanse Mediese Vereniging (Sama) het die afgelope week sy skok oor die oënskynlik xenofobiese aanval op Taban en sy vrou te kenne gegee.
Taban het as 'n 16-jarige van Suid-Soedan na Suid-Afrika gekom en hier as dokter gekwalifiseer. Hy en sy vrou praktiseer albei in Midstream en hulle was die afgelope paar maande nou betrokke by die behandeling van Covid-19-pasiënte.
Taban het gesê hy het Saterdag 'n vragmotor op die R54 verbygesteek toe ongeïdentifiseerde beamptes hom beveel het om stil te hou. Hy is aangesê dat hy in hegtenis geneem word omdat hy 'n voertuig op 'n wit lyn verbygesteek het en roekeloos bestuur het.
Dr. Emmaunel Taban het as 16-jarige vlugteling van Suid-Soedan na Suid-Afrika gekom en hier as dokter gekwalifiseer.
Luidens berigte het die beamptes aanvanklik in Tswana met Taban gepraat, waarna hy hulle gevra het om na Engels oor te skakel.
'n Onderonsie het ontstaan en Taban voer aan hy is hardhandig behandel en gewurg, terwyl daar ook op hom gevloek is voordat hy en sy vrou na die Lyttelton-polisiestasie in Centurion geneem is. Taban voer aan die polisiebeamptes het onder meer neerhalende opmerkings oor sy etnisiteit gemaak.
"Dié soort gedrag is heeltemal onaanvaarbaar en onverskoonbaar. As iemand die wet oortree het, hanteer dit, maar doen dit op 'n professionele manier. Om 'n situasie soos dié in 'n xenofobiese aanval te verander, is beslis nie professioneel nie," het dr. Angelique Coetzee, voorsitter van Sama, gesê.
"Om 'n vrou te betrek in 'n fisieke onderonsie met polisiebeamptes doen ook weinig om die president se boodskap dat daar teen geslagsgeweld opgetree moet word te versterk. Die hele situasie is laakbaar en moet verder ondersoek word."
Volgens Coetzee is Taban 'n lid van Sama en is hy welbekend vir sy professionaliteit en bereidheid om kollegas en pasiënte te help.
"Ons kan nie 'n situasie hê waar 'n dokter wat op pad is om pasiënte wat sorg desperaat nodig het, só behandel word nie. Die Tshwane-metropolisie moes die situasie veel anders hanteer het om sy, sy vrou en ander mense se veiligheid te verseker.
"Pleks daarvan lyk dit of hulle hardhandig opgetree het bloot oor dr. Taban se herkoms. Die hele voorval is ongelooflik," het Coetzee gesê.
Sama het ook 'n beroep op die onafhanklike polisie-ondersoekdirektoraat, die polisie se waghond, gedoen om 'n ondersoek te doen en enige beamptes wat oortree het, voor stok te kry.
In die nuus polisiewreedheid Tshwane-metropolisie
Sover my kennis strek kan jy nie vir n verkeers oortreding ge-arristeer word nie tensy dit n bylaag 1 oortreding is of n lasbrief uitgereik is nie. N sperstreep oorsteek n net beboetbaar. Die mense oorskrei hul magte/ ken nie hulle werk nie of wil net wys hul sal dit doen want hulle dra die uniform en sal.
Sperstreep by vragmotor verby . Die polisie moet elke dag mense se liggame uit wrakke haal oor hierdie tipe bestuurswyse . "Onderonsie " was omrede hulle hom wou arresteer , maar daaroor sal die subjektiewe dame nie uitbrei nie . Hy moet vir poging tot moord vervolg word . Punt
Ek het simpatie met dr Taban. Daar is baie rasse wat al honderde jare in Suid-Afrika woon, die vooruitgang van die hordes verseker het, en ook xenofobies hanteer word.
Mens word outomaties herinner aan die Kymie Du Toit geval waar dieselfde metro polisie hulle magte heeltemal oorskry het. Ek wonder wat van hierdie saak geword het…..die laaste berig was dat die saak "ondersoek" word…Wat wil Tshwane se metro owerhede eintlik ondersoek terwyl daar video getuienis bestaan wat strafmaatreel teen die betrokke beamptes sal regverdig. 'n Tyd later was daar die geval van die Professor van Unisa wat ook so behandel is…dit lyk of daar niks van gaan kom nie. Nou hierdie geval…tenminste lewer die SA mediese raad kommentaar hieroor….maar wie het oor die Ander gevalle gepraat..? Dit lyk vir… Lees meer »
Lyk vir my dat Black Live Matters net geldig is as n wit polismann swart man aanrand en wurg. Waar is die EFF, ANC ens. wat altyd skreeu as daar an `n swart person geteiken wird?